सेंसेक्स 2 अंक की गिरावट के साथ 61,761 पर बंद, इसके 30 शेयरों में से 19 में बढ़त
BSE NSE Sensex Today, Stock Market Latest Updates;  हिंडनबर्गकी रिपोर्ट आने के बाद से ही अडाणी ग्रुप लगातार निवेशकों को भरोसा जीतने की कोशिशों में लगा हुआ है।
आज यानी मंगलवार (9 मई) को शेयर बाजार में सपाट कारोबार रहा। सेंसेक्स 2 अंक की गिरावट के साथ 61,761 के स्तर पर बंद हुआ। वहीं निफ्टी में महज 1 अंक की तेजी रही, ये 18,265 के स्तर पर बंद हुआ। सेंसेक्स के 30 शेयरों में से 19 में बढ़त और सिर्फ 11 में गिरावट देखने को मिली है। आज बाजार दिन के ऊपरी स्तर से 300 अंक नीचे बंद हुआ है।
आज के कारोबार में बैंकिंग, रियल्टी, मेटल शेयरों में ऊपरी स्तर से बिकवाली देखने को मिली। निफ्टी बैंक में दिन की ऊंचाई से करीब 1% गिरावट आई। वहीं PSU बैंक इंडेक्स ऊपरी स्तर से 3.68% गिरकर बंद हुआ। जबकि निफ्टी रियल्टी इंडेक्स ऊपरी स्तर से 1.74% गिरा और मेटल इंडेक्स ऊपरी स्तर से करीब 1.50% गिरा है। वहीं रुपया अमेरिकी डॉलर के मुकाबले 25 पैसे कमजोर होकर 82.05 रुपए पर बंद हुआ।
चौथी तिमाही में रेमंड का मुनाफा घटा
चौथी तिमाही में रेमंड कंपनी का मुनाफा सालाना आधार पर 7.1% घटकर 562.4 करोड़ रुपए रहा जबकि पिछले वित्त वर्ष की इसी तिमाही में कंपनी का मुनाफा 605.6 करोड़ रुपए रहा था। वहीं आय 3,549 करोड़ रुपए से बढ़कर 3,778.1 करोड़ रुपए रही है। इसका शेयर आज फ्लैट 1,586 रुपए पर बंद हुआ।
आज से खुला नेक्सस सेलेक्ट ट्रस्ट का IPO
ग्लोबल प्राइवेट इक्विटी फर्म ब्लैकस्टोन के निवेश वाली फर्म नेक्सस सेलेक्ट ट्रस्ट (Nexus Select Trust) का IPO आज से निवेश के लिए खुल गया है। इस इनिशियल पब्लिक ऑफरिंग यानी IPO के जरिए कंपनी 3200 करोड़ रुपए जुटाएगी। रिटेल निवेशक इस IPO के लिए 9 मई से 11 मई तक अप्लाय कर सकेंगे। 19 मई को बॉम्बे स्टॉक एक्सचेंज (BSE) और नेशनल स्टॉक एक्सचेंज (NSE) पर कंपनी के शेयर लिस्ट होंगे।
रिटेल निवेशक मिनिमम एक लॉट यानी 150 शेयरों के लिए अप्लाय करना होगा। कंपनी ने IPO का प्राइज बैंड 95-100 रुपए प्रति शेयर रखा है। यदि आप IPO के अपर प्राइज बैंड 100 रुपए के हिसाब से 1 लॉट के लिए अप्लाई करते हैं तो आपको 15,000 रुपए लगाने होंगे।
समय से पहले 130 मिलियन डॉलर का कर्ज चुकाएंगे अडाणी
हिंडनबर्गकी रिपोर्ट आने के बाद से ही अडाणी ग्रुप लगातार निवेशकों को भरोसा जीतने की कोशिशों में लगा हुआ है। मंगलवार यानी 9 मई को अडाणी ग्रुप की कंपनी अडाणी पोर्ट्स एंड स्पेशल इकोनॉमिक जोन की तरफ से दी गई जानकारी में कहा गया है कि समय से पहले 130 मिलियन डॉलर का कर्ज कंपनी चुका देगी। बता दें, इससे पहले 413 मिलियन डॉलर के कर्ज के पेमेंट के लिए टेंडर किया जा चुका है।
77 डॉलर पर पहुंचा कच्चा तेल
सोमवार को कच्चे तेल की कीमतों में 2% तक की तेजी देखने को मिली। ब्रेंट क्रूड 2.19% की बढ़त के साथ 76.95 डॉलर प्रति बैरल और WTI क्रूड 2.5% की बढ़त के साथ 73.12 डॉलर प्रति बैरल पर बंद हुआ। ब्रेंट का भाव कल 77.42 डॉलर तक पहुंचा। डॉलर में कमजोरी से भी कीमतों में उछाल देखने को मिल रहा है। 4 जून की बैठक में OPEC उत्पादन घटा सकता है।
सोमवार को शेयर बाजार में रही तेजी
इससे पहले सोमवार (8 मई) को शेयर बाजार में तेजी देखने को मिली थी। सेंसेक्स 709 अंकों की तेजी के साथ 61,764 के स्तर पर बंद हुआ था। निफ्टी में भी 195 अंक की तेजी रही, ये 18,264 के स्तर पर बंद हुआ था। वहीं सेंसेक्स के 30 शेयरों में से 27 में बढ़त और सिर्फ 3 में गिरावट देखने को मिली थी।
